Sagunt rep al grup de persones amb diferents capacitats que estan realitzant la Ruta del Greal Accessible
19 de novembre 2021

![](/media/4rcaunmb/c_grial.jpg?width=850&height=566.9886363636364)

Amb motiu de l'auditoria de la Ruta del Greal Accessible, que ha sol·licitat Turisme Comunitat Valenciana, ahir, 18 de novembre, va arribar una expedició a Sagunt. És per això que l'alcalde de Sagunt, Darío Moreno, ha rebut este matí a una representació de persones amb mobilitat reduïda i diferents capacitats participants en la ruta, entre les quals hi havia dues persones en cadira de rodes, una d'elles la paralímpica Ruth Aguilar.

Durant la recepció, en la qual han participat els esportistes paralímpics Carlos Sanchís i Rubén Capdevila, amb el seu tàndem, a més de personal de suport, han elogiat el patrimoni històric del municipi i han mostrat el seu agraïment per l'acolliment i la recepció que ha tingut lloc este matí. Així mateix, les persones participants van visitar també ahir la Via del Pòrtic, la Plaça Major i l'Ermita de Sant Roque. Des de l'organització de la ruta han indicat que han «**estat molt a gust**» i han destacat que «**el municipi està molt ben adaptat i és molt accessible**», encara que es continua treballant per millorar la mobilitat en zones que ho requerixen.

Darío Moreno, alcalde de Sagunt, ha explicat la importància de pensar en l'accessibilitat, també, dels turistes, a més de la dels i les habitants de Sagunt: «**Posicionar-nos com una destinació turística accessible ens permetrà diferenciar-nos i continuar creixent i millorant. És precisament per això que volíem realitzar esta recepció a esportistes paralímpics que estan treballant amb la Ruta del Greal per a poder analitzar eixa part d'accessibilitat i també per a obtindre feedback i proposar millores. Hem recollit algunes de les seues propostes i continuarem treballant en este assumpte**».

La Delegació de Turisme de Sagunt, ciutat que forma part de la Ruta del Greal, ha col·laborat amb Turisme Comunitat Valenciana en les tasques organitzatives de la ruta i l'empresa local, Celia Peris Visitas Guiades, que compta entre les seues experiències amb la Ruta teatralitza del Greal, ha realitzat un acompanyament per a donar a conéixer la Ruta Accessible del Greal a Sagunt.

«**És important que continuem avançant perquè a poc a poc siguem una ciutat que oferisca eixa igualtat i eixa llibertat sense obstacles per a totes les persones**», ha afegit l'alcalde.

Esta ruta té una duració de 4 dies, en concret del 15 al 19 de novembre i en total seran 100 Km. La distància mitjana serà entre 20 i 30 Km i en total es visitaran 18 municipis, entre els quals es troba Sagunt.

L'eixida va tindre lloc el dia 16 i el recorregut que es va fer va ser de Barracas a Caudiel. El dia 17, que van ser un total de 30 Km, es va visitar Caudiel, Jérica i Segorbe. Ahir, dia 18, van eixir de Segorbe, passant per Torres Torres fins a arribar a Sagunt i, hui, per a finalitzar la ruta, han eixit des de Sagunt, passant per Alboraia i acabant en la Catedral de València.

En eixe sentit, altres empreses i associacions del municipi col·laboren activament per a la potenciació de la ruta, com per exemple Celia Peris visites guiades, Confraria de la Puríssima Sang del nostre Senyor Jesucrist; Explora Sagunt; Càmping Malva-rosa; Deli-k; Teide Rooms i La Llar dels Deus.

![](/media/p5ma5gkz/c_grial2.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/sagunt-rep-al-grup-de-persones-amb-diferents-capacitats-que-estan-realitzant-la-ruta-del-greal-accessible/ "Facebook")
*   [](http://twitter.com/share?url=https://aytosagunto.es/va/actualitat/sagunt-rep-al-grup-de-persones-amb-diferents-capacitats-que-estan-realitzant-la-ruta-del-greal-accessible/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-rep-al-grup-de-persones-amb-diferents-capacitats-que-estan-realitzant-la-ruta-del-greal-accessible/ "Linked In")
*   [](mailto:?body=https://aytosagunto.es/va/actualitat/sagunt-rep-al-grup-de-persones-amb-diferents-capacitats-que-estan-realitzant-la-ruta-del-greal-accessible/)